40,500 രൂപ കവര്ന്നു കാഞ്ഞങ്ങാട്: കുശാല് നഗറില് ഇതരസംസ്ഥാന തൊഴിലാളികള് താമസിക്കുന്ന ക്വാര്ട്ടേഴ്സില് മോഷണം. പശ്ചിമ ബംഗാള് സ്വദേശികളായ സുജൊന്, ബാപ്പി എന്നിവരുടെ മുറികളില്നിന്നും 40,500 രൂപയാണ് കവര്ന്നത്. ഇരുവരുടെയും മുറികളുടെ പൂട്ട് തകര്ത്തശേഷം ബാഗില് സൂക്ഷിച്ച പണമാണ് കവര്ന്നതെന്ന് പറയുന്നു. സുജോന്റെ 10,500 രൂപയും ബാപ്പിയുടെ 30,000 രൂപയുമാണ് നഷ്ടപ്പെട്ടത്. റോളിംഗ് ഷട്ടര് തൊഴിലാളികളായ ഇരുവരും കൂടെ താമസിക്കുന്നവരും തൈക്കടപ്പുറം ഭാഗത്ത് ജോലിക്കു പോയി ഉച്ചയ്ക്ക് രണ്ടരയോടെ തിരിച്ചെത്തിയപ്പോഴാണ് മുറിയുടെ പൂട്ട് തകര്ത്തതായി ശ്രദ്ധയില്പ്പെട്ടത്. മുറിയില് കയറി ബാഗ് പരിശോധിച്ചപ്പോഴാണ് പണം നഷ്ടമായതായി കണ്ടെത്തിയതെന്ന് ഇരുവരും പറഞ്ഞു. ഇരുവരും ഹോസ്ദുര്ഗ് പോലീസില് പരാതി നല്കി. ജില്ലയില് രാപ്പകല് ഭേദമന്യേ കവര്ച്ച പതിവായത് കടുത്ത ആശങ്ക പരത്തുകയാണ്.